ອີຈິບ ຕັດສິນລົງໂທດ ປະຫານຊີວິດ 683 ຄົນ (ວີດີໂອ) 
ສານອີ​ຈິບ ຕັດສິນລົງໂທດ ປະຫານຊີວິດ ພວກທີ່ຖືກກ່າວຫາວ່າ ເປັນພວກສະໜັບສະໜຸນ ອະດີດປະທານາທິບໍດີ ທີ່ຖືກໂຄ່ນລົ້ມ ແລະກຸ່ມມຸສລິມ ຂອງທ່ານ.
ສານອີຈິບແຫ່ງນຶ່ງ ໄດ້ຕັດສິນລົງໂທດປະຫານຊີວິດພວກ ສະໜັບສະໜຸນພັກພະລາດອນພາບມຸສລິມ 683 ຄົນໃນ ຂໍ້ຫາຕ່າງໆ ທີ່ຮວມທັງການຄາດຕະກຳເຈົ້າໜ້າທີ່ຕຳຫຼວດ ຄົນນຶ່ງ ແລະພຶດຕິກຳຄວາມຮຸນແຮງອື່ນໆ ຜູ້ພິພາກສາ ໄດ້ທຳການຕັດສິນດັ່ງກ່າວໃນວັນຈັນມື້ນີ້ໃນ ເມືອງ Minyaໃນພາກໃຕ້ຂອງປະເທດ ຊຶ່ງຕັ້ງຢູ່ຫ່າງຈາກ ນະຄອນຫຼວງໄຄໂຣ ໄປທາງທິດໃຕ້ປະມານ 200 ຫຼັກກິໂລ ແມັດ ຄະດີດັ່ງກ່າວແມ່ນພົວພັນກັບການກໍ່ຄວາມວຸ້ນວາຍຂຶ້ນທີ່ມີຜູ້ເສຍຊີວິດ ທີ່ໄດ້ເກີດຂຶ້ນໃນເມືອງ Minya ແລະໃນແຫ່ງອື່ນໆອີກໃນອີຈິບ ຫຼັງຈາກພວກກຳລັງຮັກສາຄວາມປອດໄພທຳການທັບມ້າງການປະທ້ວງຢ່າງຮຸນແຮງ ທີ່ພວກສະໜັບສະໜຸນພັກພະ ລາດອນພາບມຸສລິມ ຈັດຂຶ້ນໃນເດືອນສິງຫາປີແລ້ວນີ້ ປະຊາຊົນຫຼາຍຮ້ອຍຄົນໄດ້ເສຍຊີວິດໃນຖານະເປັນພາກສ່ວນນຶ່ງຂອງການປະຕິ ບັດງານກວາດລ້າງພວກສະໜັບສະໜຸນອະດີດປະທານາທິບໍດີ Mohammed Morsi ທີ່ໄດ້ຖືກໂຄ່ນລົ້ມອອກຈາກອຳນາດໄປນັ້ນ ໃນເດືອນແລ້ວນີ້ ສານດຽວກັນນີ້ ໄດ້ຕັດສິນປະຫານຊີວິດພວກຈຳເລີຍ 529 ຄົນ ໃນຂໍ້ຫາທຳນອງດຽວກັນໃນການດຳເນີນຄະດີທີ່ກິນເວລາພຽງແຕ່ 2 ມື້ເທົ່ານັ້ນ ຊຶ່ງໄດ້ດຶງດູດເອົາການຕຳໜິຕິຕຽນຈາກນາໆຊາດ ກ່ຽວກັບວ່າ ການດຳເນີນຂັ້ນ ຕອນຂອງສານແຫ່ງນີ້ວ່າຍຸຕິທຳຫຼືບໍນັ້ນ ບັນດາເຈົ້າໜ້າທີ່ຮັກສາການຂອງອີຈິບ ໄດ້ທຳການທັບມ້າງພັກພະລາດອນພາບ ໂດຍເອີ້ນກຸ່ມດັ່ງກ່າວວ່າ ເປັນກຸ່ມກໍ່ການຮ້າຍ ແລະທຳການຈັບກຸມພວກຄະນະນຳ ພາຂອງກຸ່ມນີ້ຫຼາຍຄົນ